Carl Tanzler

Carl Tanzler, alebo niekedy aj gróf Carl von Consel (* 8. február 1877, Drážďany, Nemecko† 3. júl 1952, Pasco County, Florida, Spojené štáty) bol nemecko-americký radiologický technik pôsobiaci v Marine-Hospital Service v Key West na Floride. 

Stal sa doslova posadnutý mladou kubánsko-americkou pacientkou Elenou "Helen" Milagro de Hoyos (* 31. júl 1909 - 25. október 1931) trpiacou tuberkulózou, ktorá neskôr spôsobila jej smrť. V roku 1933, takmer 2 roky po jej smrti, Tanzler ukradol telo Hoyosovej z hrobu a nasledujúcich 7 rokov žil s jej mŕtvolou vo svojom dome, až kým nebola v roku 1940 táto skutočnosť odhalená Hoyesovej príbuznými a autoritami.

Meno 
Tanzler používal veľa mien - na jeho sobášnom liste vytvorenom v Nemecku bol uvedený ako Georg Karl Tänzler, na jeho občianskych dokladoch vystavených v USA bol uvedený ako Carl Tanzler von Cosel a na jeho úmrtnom liste vystavenom na Floride je pod menom Carl Tanzler.

Raný život 
Narodil sa ako Karl Tänzler alebo Georg Karl Tänzler v Drážďanoch v Nemecku. Strávil obdobie pred 1. svetovou vojnou a obdobie počas nej v Austrálii. O tomto období sa dá viac dozvedieť v autobiografickom diele s názvom  "The Trial Bay Organ: A Product of Wit and Ingenuity". 

Okolo roku 1920 si zobral za ženu Doris Shafer (1889-1977), s ktorou mal dve dcéry - Ayeshu (1922-1998) a Claristu (1924-1934), ktorá zomrela na záškrt. 

Emigroval v roku 1926 do USA plavbou z Rotterdamu na Kubu. Nakoniec sa usadil v Zephyrhills na Floride, kam už emigrovala jeho sestra. Neskôr sa k nemu pridali aj jeho žena a dve deti. Rodinu zanechal v Zephyrhills po tom, ako dostal prácu ako rádiologický technik v  U.S. Marine Hospital v Key West na Floride, kde pôsobil pod menom Carl von Cosel.

Maria Elena Milagro de Hoyos 
22. apríla 1930, počas práce v nemocnici, stretol ženu kubánsko-americkej národnosti menom Maria Elena "Helen" Milagro de Hoyos, ktorú do nemocnice na vyšetrenie priviezla jej matka. Tanzler v nej okamžite spoznal krásnu, exotickú tmavovlásku, ktorú vídal vo svojich  "víziách".

S najväčšou pravdepodobnosťou bola považovaná za miestnu krásavicu. Bola dcérou miestneho cigarára Francisca "Pancha" Hoyosa (1883-1934) a Aurory Milagro (1881-1940). Mala dve sestry: Florindu "Nanu" Milagro Hoyos (1906-1944),  ktorá si vzala Maria Medinu (1905-1944) a taktiež podľahla tuberkulóze; a Celiu Milagro Hoyos (1913-1934). Medina, Nanin manžel bol zabitý elektrinou pri tom, ako sa snažil zachrániť kolegu. 

18. februára 1926 sa Maria Elena vydala za Luisa Mesa (1908-?), syna Caridad a Isaaca Mesovcov. Luis ju opustil krátko po tom, ako potratila ich dieťa a presťahoval sa do Miami. V čase jej smrti boli stále manželmi.

Marii bola diagnostikovaná tuberkulóza - v tom čase zvyčajne smrteľná choroba, ktorá nakoniec zabila takmer celú jej rodinu. Tanzler sa ju so svojimi samozvanými lekárskymi schopnosťami pokúšal vyliečiť rôznymi liekmi, röntgenom a ďalšími elektrickými prístrojmi, ktoré priniesol do jej domu. Zasypával ju darčekmi ako oblečenie alebo šperky, dokonca jej údajne aj vyznal lásku, no nič nenasvedčuje tomu, že by mu tieto city oplácala.

Posadnutosť 
Napriek tomu, že sa Tanzler snažil Mariu zachrániť, napokon v dome jej rodičov v Key West 25. októbra 1931 tuberkulóze podľahla. Tanzler zaplatil za jej pohreb a s povolením jej rodiny neskôr objednal výstavbu nadzemného mauzólea na cintoríne v Key West, ktoré navštevoval takmer každý večer. 

Jedného večera v apríli 1933 sa prikradol na cintorín, kde bola Maria pochovaná a ukradol jej telo z mauzólea. Prepravoval telo cez cintorín v hračkárskom vagóniku a odviezol si ho domov. Opakovane tvrdil, že jej duch ho navštevoval, keď sedával pri jej hrobe a spieval jej pozostatkom obľúbenú španielsku pesničku. Taktiež tvrdil, že mu často krát hovorila, aby ju vytiahol z hrobu. Tenzler k sebe kosti pripevnil drôtmi a vešiakmi, do tela vsadil sklenené oči. Ako sa koža postupne rozkladala, nahradil ju hodvábnou látkou namočenou vo vosku a pálenej sadre. Keď vypadali vlasy, Tanzler vyrobil parochňu z jej vlasov, ktoré nazbierala a Tanzlerovi darovala Mariina matka krátko po jej pohrebe v roku 1931. Vyplnil vnútro tela handrami, aby zachoval jeho pôvodný tvar. Obliekol pozostatky do pančúch, šperkov a rukavíc a telo nechal v svojej posteli. Taktiež používal veľké množstvo parfumu, dezinfekčných prostriedkov a konzervačných látok, aby zamaskoval pach rozkladajúceho sa tela. 

V októbri 1940 Florinda (Mariina sestra) začula klebety o tom, že Tanzler spáva s vyhrabanou mŕtvolou jej sestry. Konfrontovala ho v jeho dome, upozornila autority a Tanzler bol nakoniec zatknutý. Bol podrobený psychiatrickému vyšetreniu a uznaný za mentálne spôsobilého na súdne pojednávanie a obvinenie zo "zlomyseľného ničenia hrobu a odstránenia tela bez povolenia". Po predbežnom výsluchu 9. októbra 1940 na súde v Monroe County v Key West bol zadržaný. Prípad bol však neskôr zastavený a Tanzler prepustený, keďže už uplynula doba premlčania zločinu.  

Krátko po tom, ako bolo telo objavené autoritami, bolo preskúmané lekármi a patológmi a pietne vystavené pre verejnosť v dome smútku, kde sa naň prišlo pozrieť okolo 6 800 ľudí. Neskôr bolo znova prenesené na cintorín v Key West, kde boli pozostatky pochované na tajnom mieste, aby sa zabránilo ďalšiemu podobnému incidentu. 

Skutočnosti, ktoré sú základom prípadu a predbežného výsluchu v tom čase vyvolali veľký záujem médií (najmä Key West Citizen a Miami  Herald) a pre širokú verejnosť znamenali senzáciu. Táto pozornosť Tanzlerovi nijako neuškodila, keďže ho mnohí vnímali ako "výstredného romantika". 

Aj keď tieto informácie nie sú jednoznačne potvrdené, výskum (najmä autori Harrison a Swicegood) odhalil stopy po nekrofílii. Dvaja doktori (Dr. DePoo a Dr. Foraker), ktorí sa zúčastnili pitvy v roku 1940 odhalili, že do vaginálnej oblasti mŕtvoly bola vložená papierová rúrka, ktorá umožňovala pohlavný styk. Iní tvrdia, že žiadny dôkaz o nekrofílii predložený nebol a keďže toto tvrdenie sa objavilo v roku 1972, viac ako 30 rokov po tom, ako bol prípad uzavretý, je značne diskutabilné. Žiadne fotografie zhotovené počas pitvy, alebo počas toho, čo bolo telo vystavené, rúrku neukazujú. O nekrofílii sa hovorilo aj v programe Autopsy z roku 2005 od spoločnosti HBO.

Neskorší život a smrť 
V roku 1944 sa Tanzler presťahoval do Pasco County na Floride, blízko mesta Zephyrhills. V roku 1947 napísal autobiografiu Fantastic Adventures. Býval blízko svojej manželky Doris, ktorá ho v neskoršom živote podporovala. V roku 1950 získal americké občianstvo. 

Po tom, ako bol od Marie oddelený, použil jej posmrtnú masku na to, aby vytvoril jej podobizeň v životnej veľkosti. S touto podobizňou žil až do svojej smrti.

Referencie

Iné projekty

Externé odkazy 
 Nekrophilie: Der unheimliche Dr. von Cosel

Zdroj 

Osobnosti rádiológie
Lekári USA
Osobnosti z Drážďan